recursal/SuperWikiNEXT-32B huggingface dataset:
**אדגר טייסן** (בגרמנית: **Edgar Theissen**; ‏ 14 בפברואר 1890 – 20 ביוני 1968) היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

טייסן נולד ב-14 בפברואר 1890 באאכן, שהשתייכה לקיסרות הגרמנית. בשנת 1908 התגייס טייסן לצבא הגרמני הקיסרי, והצטרף לרגימנט הארטילריה ה-70 (לורן ה-4). במהלך מלחמת העולם הראשונה שירת טייסן ברגימנט הארטילריה של המשמר ה-5, שהשתייך לדיוויזיית המשמר ה-3, ואף נפצע במהלך הקרבות. לאחר מכן שירת בדיוויזיה ה-207 ובקורפוס ה-9, ואף הועלה לדרגת האופטמן. על פעולותיו בקרבות קיבל טייסן את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918. 

לאחר המלחמה נשאר טייסן ברייכסווהר, ומילא בו תפקידי פיקוד ומטה. ב-1 בפברואר 1928 הועלה טייסן לדרגת מיור, וב-1 באפריל 1932 הועלה לדרגת אוברסט לוטננט ומונה למפקד הגדוד ה-3 ברגימנט הארטילריה ה-2. ב-1 ביוני 1934 הועלה לדרגת אוברסט, וב-1 במאי 1936 מונה לראש ענף אב"ך בוורמאכט. ב-1 באוקטובר 1937 הועלה לדרגת גנרל מיור, וב-26 באוגוסט 1939 מונה למפקד הדיוויזיה ה-262.

### מלחמת העולם השנייה

עם פרוץ המלחמה היה טייסן מפקד הדיוויזיה ה-262, ופיקד עליה בחזית המערבית כעתודת הארמייה השביעית. ב-1 באוקטובר 1939 הועלה לדרגת גנרל לוטננט, ובמהלך המערכה על צרפת לחם טייסן עם הדיוויזיה שבפיקודו כחלק מהקורפוס ה-37 במסגרת הארמייה הראשונה. במהלך מבצע ברברוסה לחם טייסן עם הדיוויזיה במסגרת הארמייה ה-17 כחלק מהקורפוסים ה-4, ה-44 לסירוגין. לאחר מכן לחם כחלק מוה-51 במסגרת הארמייה השישית, ובמהלך הקרב על מוסקבה לחם כחלק מה-35 במסגרת הארמייה השנייה. בפברואר הועברה הדיוויזיה יחד עם הקורפוס ה-35 תחת פיקוד ארמיית הפאנצר השנייה, וב-19 ביולי 1942 מונה טייסן למפקד הקורפוס ה-35. ב-15 בספטמבר 1942 מונה טייסן למפקד קורפוס המילואים ה-61, וב-1 באוקטובר אותה שנה הועלה לדרגת גנרל חיל התותחנים. טייסן פעל עם הקורפוס שבפיקודו באזור וילנה, עד לפירוקו ב-21 בפברואר 1944. ב-4 באפריל 1944 מונה טייסן למפקד כוח משימה בקבוצת ארמיות G, ופיקד עליו עד ה-26 באוגוסט 1944. לאחר מכן הועבר טייסן לעתודת המילואים, וב-23 באפריל 1945 נפל בשבי האמריקני.

### לאחר המלחמה

בהיותו בשבי החל טייסן ללמוד לימודי תאולוגיה, והמשיך בהם אף לאחר שחרורו מהשבי בשנת 1947. בשנת 1952 הוסמך טייסן לכמורה, ונהיה כומר בעיר מנשנגלדבך, שם התגורר עד מותו ב-20 ביוני 1968.

קישורים חיצוניים
----------------

* אדגר טייסן באתר lexikon-der-wehrmacht (בגרמנית)

הערות שוליים
------------

1. ↑  ליתר דיוק - הפיקוד המיוחד הגבוה ה-37 (Höheres Kommando z.b.V. XXXVII)

|  |  |
| --- | --- |
| בקרת זהויות עריכת הנתון בוויקינתונים | 
* GND: 124864341
* VIAF: 35400666
* WorldCat: viaf-35400666

 |
**צ'ינגלהורן** (גרמנית: **Tschingelhorn**) הוא הר ברכס האלפים הברניים המתנשא לגובה של 3,562 מטר מעל פני הים, וממוקם בגבול הקנטונים ואלה וברן בשווייץ.

גאוגרפיה
--------

ההר ממוקם ברכס היונגפראו בין ההרים ברייטהורן (ממזרח) בירגהורן (ממערב) ומוטהורן (מצפון).

להר שתי פסגות, פסגת הצ'ינגלהורן ופסגה נמוכה יותר הנקראת קליין צ'ינגלהורן (מילולית: "צ'ינגלהורן קטן", גובה 3,495) השוכנת מזרחית צפונית לפסגה הגבוהה, הפסגה הנמוכה מפרידה בין עמק לאוטהרברונן (Lauterbrunnental) ובין עמק קנדר (Kandertal) בקנטון ברן ואילו הגבוהה מפרידה בין שני העמקים האלו ועמק לוצ'נטאל (Lötschental) שבקנטון ואלה.

העפלה
-----

הראשונים לטפס על ההר ב 6 בספטמבר 1865 היו, היינריך פיוז (Heinrich Feuz), ו.ה. הוקר (W. H. Hawker), ואולריך (Ulrich) וכריסטיאן (Christian) לונר (Lauener).

הכלבה המפורסמת "צ'ינגל" (שכבשה 11 פסגות, והייתה מועמדת להצטרף למועדון האלפים האנגלי) של המטפס המפורסם ו.א.ב. קולידג' (W. A. B. Coolidge) ניתנה לקולידג' במתנה על ידי המדריך כריסטיאן אלמר בשנת 1868 ונקראה על שם ההר צ'ינגלהורן.

תחנות
-----

במעלה ההר ישנן מספר תחנות בהן ניתן לרכוש מזון וציוד:

* Mutthornhütte בגובה 2,898 מטר
* Schmadrihütte בגובה 2,262 מטר

קישורים חיצוניים
----------------

ויקישיתוף מדיה וקבצים בנושא **צ'ינגלהורן** בוויקישיתוף
* צ'ינגלהורן באתר SummitPost
* צ'ינגלהורן באתר Hikr
איור מסוף המאה ה-18
רגלנית בתצורת שיח עם גזע מעובה
**רגלנית אפריקנית** (שם מדעי: *Portulacaria afra*) הוא מין שיח רב-שנתי ירוק-עד במשפחת ה-Didiereaceae.

מאפיינים
--------

הרגלנית היא שיח חסון, עמיד ביובש, בשרב ובמליחות.
מקור הצמח בדרום אפריקה, שם הוא מגיע לגובה של עד ארבעה מטרים. העלים קטנים, ירוקים, בשרניים, מעוגלים וצפופים.
הרגלנית צומחת בקצב איטי. עם השנים מתעבים הגבעולים ונוצר גזע. הפריחה באביב, מופיעה בין העלים בקצות הגבעולים באשכולות. הפרחים קטנטנים, בצורת כוכב, בגוון ורוד. התפרחת מורכבת מ-5 עד 10 אבקנים עם מאביקים בגוון אדום.

הרגלנית רגישה לקרה, לכן היא נפוצה כצמח נוי לבית באזורים ממוזגים. בעציץ מגיעה הרגלנית לגובה של לא יותר ממטר אחד ופורחת רק לעיתים נדירות.
הקרקע האידיאלית היא אדמה מעורבת בחול על מנת להבטיח ניקוז יעיל. ריבוי קל על ידי ייחורים.
הרגלנית יכולה לשמש גם כצמח זוחל וגם לצמוח לגובה. על ידי גיזום הענפים, ניתן לקבל מראה צפוף ומסועף. הגזע יכול להגיע לקוטר של עד 30 סנטימטרים.
הצמח רגיש לעודף מים ועלול לאבד את עליו בהשקיה מופרזת. מיעוט אור גם הוא יגרום לנשירת עלים.

באפריקה משמשת הרגלנית כגדר חיה וגם כצמח מאכל לבהמות.

ניתן לגדל את הצמח כבונסאי, כיוון שאינו דורש טיפול מיוחד ובזכות ההתעצות המהירה של ענפיו.

קיימים מספר זנים מתורבתים, ביניהם:

* "וריגטה" – בעל ענפים ושולי עלים בגוון אדמדם.
* "טריקולור"
* "זוחל" – זן שגובהו מגיע ל-30 ס"מ ומתאפיין בענפים גמישים ו"נשפכים".

העלים של הזנים הירוקים נחשבים אכילים גם לאדם. טעמם חמצמץ, מרקם פריך, והם עשירים בוויטמין C.

קישורים חיצוניים
----------------

ויקישיתוף מדיה וקבצים בנושא **רגלנית אפריקנית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* TPL
* EOL
* ITIS
* NCBI
* GBIF
* IPNI
* Tropicos
 |

* רגלנית אפריקנית, באתר "TO KEEP"

הערות שוליים
------------

1. ↑  רגלנית אפריקנית באתר הרשימה האדומה של IUCN
**סמילישוק** (בליטאית: **Semeliškės**, סמלישקס; בפולנית: **Siemieliszki**, סיימיילישקי; ביידיש: **סעמעלישאק**) היא עיירה קטנה במחוז וילנה שבליטא, בה התקיימה עד השואה קהילה יהודית גדולה.

היישוב נזכר לראשונה במאה ה-14, ובתחילת המאה ה-16 הוקמה בו כנסייה ראשונה.

יהודי סמילישוק
--------------

ערב מלחמת העולם השנייה חיו בעיירה כ-60 משפחות יהודיות, ופעל בה בית ספר עברי. עם סיפוח ליטא לברית המועצות ב-1940, נאסרה בה הפעילות הציונית. בתקופה הסובייטית הגיעו ליישוב כ-200 בחורי ישיבת ברנוביץ' ששהתה עד אז בטרקאי הסמוכה ועברה עם צוות הישיבה לסמילישוק. ראש הישיבה, הרב אלחנן וסרמן עזב את סמילישוק 12 ימים לפני כניסת הנאצים לליטא בשל מידע שקיבל על כך שהסובייטים מחפשים אחריו. בעקבותיו עזב גם הרב ישראל יעקב ליובצ'נסקי. שניהם נהרגו מאוחר יותר. הרב דוד רפפורט שנשאר בסמילישוק, הוגלה לסיביר ונפטר שם בספטמבר 1941.

עם כיבוש העיירה בידי הגרמנים בסוף יוני 1941, במהלך מבצע ברברוסה, ריכזו ליטאים לאומנים את יהודיה במתחם של הכנסייה המקומית, אשר הוסב לגטו. יהודי הגטו נלקחו מדי יום לעבודות כפייה, ומעת לעת נרצחו חלקם בידי ליטאים מקומיים, בעידוד הכומר המקומי. עם הבאת יהודים נוספים מהסביבה לגטו, הגיע מספר יושביו ל-995 איש.

ב-6 באוקטובר 1941 רצחו הליטאים את כל יהודי הגטו שבעיירה ביער סמוך. לפי דו"ח יגר נרצחו במועד זה 962 יהודים, מהם: 213 גברים, 359 נשים ו-390 ילדים. 23 יהודים מהעיירה הצליחו להימלט מהאקציה, וחלקם נתפסו בידי הגרמנים והליטאים.

קישורים חיצוניים
----------------

ויקישיתוף מדיה וקבצים בנושא **סמילישוק** בוויקישיתוף
* "סמילישוק", באתר JewishGen (באנגלית)
* סמילישוק (Semeliškės), ב"אנציקלופדיה של הגטאות", באתר "יד ושם"
* כריסטוף דיקמן (גר') ומרטין דין (אנ'), סמלישקס, **אנציקלופדיה של המחנות והגטאות** (כרך II, חלק B, עמ' 1117–1118), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
**ארכיפלג וילהלם** (באנגלית: **Wilhelm Archipelago**) הוא ארכיפלג, הממוקם למול החוף המערבי של חצי האי האנטארקטי שבאנטארקטיקה.

גאוגרפיה
--------

ארכיפלג וילהלם משתרע מדרום מערב למצר ביסמרק ועד סלע לומוס, שלמול החוף המערבי של ארץ גרהאם.

הארכיפלג כולל את כל האיים שממערב לארץ גרהאם, שמדרום למצר ביסמרק, שמצפון למעבר סאות'וינד, ובין ארכיפלג פאלמר ואיי ביסקו.

בארכיפלג מספר קבוצות איים, ואיים רבים.

הגדולים באיי הארכיפלג הם האי בות' והאי הובגארד.

### איי ארכיפלג וילהלם

| ארכיפלג וילהלם |
| --- |
| קבוצות איים: | אנגרמה • ארגנטינה • רוקה |  |
| איים: | אקולה |

היסטוריה
--------

### גילוי הארכיפלג

הארכיפלג התגלה על ידי ג'ון ביסקו בפברואר 1873.

הארכיפלג מופה לראשונה על ידי משלחת גרמנית אשר חקרה את אנטארקטיקה בעונת המחקר (הקיץ האנטארקטי) 1873–1874, בפיקודו של אדוארד דלמן (Eduard Dallmann).

חלקו הצפוני של הארכיפלג צולם מהאוויר על ידי משלחת הסקר האווירי של שטחי חסות איי פוקלנד, בעונת המחקר (הקיץ האנטארקטי) 1956–1957.

### מקור השם

דלמן נתן לארכיפלג את שמו בינואר 1874.

דלמן קרא לארכיפלג על שם קיסר גרמניה ומלך פרוסיה באותה עת, וילהלם הראשון.

לקריאה נוספת
------------

• І. V. Dykyy, G. P. Milinevsky, О. L. Savitsky, D. G. Lutsenko, P. B. Khoetsky, M. F. Veselsky, V. M. Smagol, Ye. O. Dykyy, A. О. Dzhulay, J. V. Tsaryk, К. М. Nazaruk, А. Т. Zatushevsky, А. О. Simon, M. А. Telipska, **Features of Chronology and Breeding Success of Pygoscelis papua and P. аdeliae (Spheniscidae) Penguins in the Wilhelm Archipelago (CCAMLR Subarea 48.1)**, No 1(17) (2018): Ukrainian Antarctic Journal; DOI: 
• Karušs, J. Lamsters, K. Chernov, A. Krievāns, M. & Ješkins, J. (2019), **Subglacial topography and thickness of ice caps on the Argentine Islands**, Antarctic Science, 31(6), 332-344. doi:10.1017/S0954102019000452
• KA. Chernov 1, K. Lamsters, J. Karušs, M. Krievāns, Yu. Otruba, **A BRIEF REVIEW OF GROUND PENETRATING RADAR INVESTIGATION RESULTS OF ICE CAPS ON GALINDEZ, WINTER AND SKUA ISLANDS (WILHELM ARCHIPELAGO, ANTARCTICA) FOR THE PERIOD APRIL 2017 — JANUARY 2019**, ISSN 1727-7485. Ukrainian Antarctic Journal. 2018, № 1(17)

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ארכיפלג וילהלם** |

* ארכיפלג וילהלם באתר הסקר הגאולוגי של ארצות הברית
* ארכיפלג וילהלם באתר הגאזט האנטארקטי המשווה SCAR של ממשלת אוסטרליה
* ארכיפלג וילהלם באתר marineregions

הערות שוליים
------------

1. ↑  גאזט השמות האנטארקטיים הרשמי של ארצות הברית
2. 1 2 3 4 5 6 7 8  מידע גאוגרפי והיסטורי באתר הסקר הגאולוגי של ארצות הברית
3. 1 2 3 4 5 6 7 8 9 10 11 12  מידע היסטורי וגאוגרפי באתר הגאזט האנטארקטי המשווה SCAR של ממשלת אוסטרליה
4. 1 2  לפי מקור אחר אדוארד דלמן גילה את הארכיפלג.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 3068148574389724430009
* WorldCat (עם VIAF): 3068148574389724430009

 |
**יעקב טימופביץ' צ'רביצ'נקו** (ברוסית: **Я́ков Тимофе́евич Черевиче́нко**; 12 באוקטובר 1894 - 4 ביולי 1976) היה מפקד בכיר בצבא האדום אשר פיקד על כוחות במהלך מלחמת העולם השנייה.

ביוגרפיה
--------

### תחילת דרכו

צ'רביצ'נבקו נולד ב-12 באוקטובר 1894 למשפחת איכרים במחוז רוסטוב. עם פרוץ מלחמת העולם הראשונה ב-1914, התגייס לצבא האימפריה הרוסית ולחם בשורותיו בחזית המזרחית. עד מהפכת אוקטובר ב-1917, כבר היה מש"ק בכיר. ב-1918 התגייס לצבא האדום, וארגן קבוצות פרטיזנים אשר לחמו כנגד הצבא הלבן. ב-1919 הצטרף למפלגה הבולשביקית ולחם במלחמת האזרחים ברוסיה כחלק מארמיית הפרשים הראשונה. ב-1924 למד בבית הספר הגבוה לפרשים של הצבא האדום. באוגוסט 1927 מונה למפקד רגימנט הפרשים ה-91, ובנובמבר 1930 הועבר לרגימנט הפרשים ה-76. עד 1933 הספיק גם לפקד על רגימנט הפרשים ה-63. ב-1935 סיים את הלימודים באקדמיה הצבאית פרונזה, ובאפריל 1936 מונה לסגן מפקד דיוויזיית הפרשים ה-31. ביוני 1937 מונה למפקד הדיוויזיה. ב-17 בפברואר 1938 הוענקה לו דרגת פודפולקובניק, וב-8 במרץ של אותה שנה הוא מונה למפקד קורפוס הפרשים השלישי. ב-3 באוגוסט 1938 הועלה לדרגת פולקובניק, וב-4 בנובמבר 1939 לדרגת גנרל מיור. באפריל 1940 מונה למפקד קבוצת הפרשים הממונעת קייב, ב-4 ביוני של אותה שנה הועלה לדרגת לייטננט מיור, וב-11 ביולי מונה למפקד המחוז הצבאי אודסה. ב-22 בפברואר 1941 הועלה לדרגת גנרל-פולקובניק.

### מלחמת העולם השנייה

 ערך מורחב – **מלחמת העולם השנייה**  

עם פתיחת הפלישה הגרמנית ב-22 ביוני 1941, מונה צ'רביצ'נקו למפקד הארמייה התשיעית אשר פעלה כחלק מהחזית הדרומית בפיקודו של איוואן טיולנב. ב-29 בספטמבר של אותה שנה הועבר לפקד על הארמייה השנייה, וב-4 באוקטובר הועבר לפקד על החזית הדרומית. עקב ההצלחות הגרמניות, החזית הייתה במצב של נסיגה, וחלק מיחידותיה נותרו בעורף והגנו על אודסה הנצורה וחצי האי קרים סביב סבסטופול. ב-5 באוקטובר ארמיית הפאנצר הראשונה הגיע לחופי ים אזוב וכיתרה את הארמייה ה-18 הסובייטית. כ-100 אלף חיילים נפלו לשבי. יחידות החזית המשיכו לסגת וב-20 בנובמבר 1941 עזבו את רוסטוב על דון. אומנם כבר ב-28 בנובמבר העיר שוחררה מהגרמנים, וזה היה אחד הניצחונות היחידים של הצבא האדום במהלך אותה שנה. ב-30 בנובמבר פרסם הפראבדה תמונה של צ'רביצ'נבקו לצד נאום של סטלין על מגיני רוסטוב. ב-2 בדצמבר נסוגו הגרמנים חזרה לנהר המיוס. ב-24 בדצמבר מונה צ'רביצ'נקו למפקד חזית בריאנסק, והשתתף עמה בשלב האחרון של הקרב על מוסקבה.

באפריל 1942 מונה צ'רביצ'נקו לסגן מפקד חזית קרים, ומאוחר יותר שימש באותו תפקיד בחזית צפון הקווקז. במהלך יולי של אותה שנה, שימש במשך ארבעה ימים כמפקד הארמייה ה-51, וב-4 בספטמבר מונה למפקד קבוצת כוחות הים השחור, תפקיד אשר במסגרתו היה אחראי בין היתר על בסיסי צי הים השחור. ב-15 באוקטובר 1942 הועבר לפקד על הארמייה החמישית אשר הייתה חלק מהחזית המערבית, באפריל 1943 הוחזר להיות סגן מפקד בחזית צפון הקווקז, וב-25 בספטמבר של אותה שנה מונה למפקד המחוז הצבאי חרקוב, והחזיק בתפקיד עד 27 בינואר 1944. במשך למעלה משנה הוא נותר ללא תפקיד פיקודי, וב-27 באפריל 1945 מונה למפקד הקורפוס השביעי והשתתף עמו בקרב על ברלין.

### אחריתו

ב-6 ביוני 1946 מונה למפקד הקורפוס ה-79, ושנתיים לאחר מכן מונה לסגן מפקד המחוז הצבאי "טאבריה". באפריל 1950 הוא פרש מהצבא, ונפטר ב-4 ביולי 1976 בגיל 81.

קישורים חיצוניים
----------------

* יעקב צ'רביצ'נקו באתר הגנרלים של מלחמת העולם השנייה (באנגלית)
בעקבות חטיפת שלושת הנערים, הושק מסע פרסום על גבי אוטובוסים בישראל, ובו המסר: "השיבו את ילדינו"; שכלל האשטאג עם מסר זהה.
**הַאשְׁטָאג** (מאנגלית: **Hashtag**, בהמלצת האקדמיה ללשון העברית: **תַּג הַקְבָּצָה**) הוא מחרוזת טקסט המשמשת לסימון וקטלוג נושאים ברשתות חברתיות ובאתרים נוספים ברחבי האינטרנט. זוהי דרך מהירה ופשוטה לתייג פוסט, תגובה, תמונה או "ציוץ" (כך נקראת הודעה בטוויטר) ולקשרו לנושא מסוים. תהליך התיוג מתבצע על ידי הוספת סולמית (#) לפני שם הנושא.

האשטאג הוצג לראשונה בשנת 2007 על ידי כריס מסינה בשירות המיקרו-בלוגינג טוויטר. טוויטר אימצה את הקונספט ושילבה אותו בפלטפורמה כאמצעי ארגון מידע. ביוני 2013 הוסיפה פייסבוק את השימוש בהאשטאג לתיוג פוסטים.

מבנה ההאשטאג
------------

ההאשטאג נכתב כמחרוזת אחת ללא מרווחים, שמתחילה בתו הסולמית (#) (באנגלית: Hash ("האש") ומכאן השם "האשטאג" – בתרגום לעברית: "תגית-האש" / "תגית-סולמית" / "תגית-#") לחיצה על ההאשטאג תוביל לחיפוש כל הציוצים או הפוסטים שהוא כלול בהם.

הכלי נמצא בשימוש ברשתות החברתיות טוויטר (לתיוג ציוצים בנושא מסוים), אינסטגרם (לתיוג תמונות בנושא מסוים), ב-Google+, בטלגרם, בלינקדאין ובפייסבוק (שם הוא משמש בעיקר לתיוג נושא).

### דוגמאות

* בוטנים ← #בוטנים
* לחם אחיד ← #לחם\_אחיד
* האקדמיה ללשון העברית ← #האקדמיה\_ללשון\_העברית
* Students exchange program → #students\_exchange\_program / #StudentsExchangeProgram (זוהי דוגמה לשימוש בקאמל קייס)

מיקום ההאשטאג
-------------

אין חובה למקם את ההאשטאג במקום מסוים (למשל, בסוף הטקסט או בתחילתו), והוא יכול להיות משולב גם בתוך הטקסט עצמו, כחלק ממנו. למשל:

| טקסט | נושאים | Theme | Text |
| --- | --- | --- | --- |
| לא. אין לי #כלב וגם אין לי זמן לגדל כלב, עם כל-כך הרבה #חוגים שאני הולך אליהם אחרי בית הספר. | כלב, חוגים | dog, classes | No. I don't have a #dog and I also don't have time to raise a dog, with so many #classes I go to after school. |

שימושים נוספים
--------------

שימוש בהאשטאג נעשה גם למטרות שונות מתיוג – למשל, לצורך הוספת רבדים נוספים לטקסט (סאבטקסט).
האשטאג משמש גם בצורות אחרות, ולא רק בפוסטים (למשל: דוא"ל, הודעות ומסרונים).
במקלדות וירטואליות של מכשירים סלולריים, הגישה לקו התחתון (\_) פחות נוחה, ובהם הוא פחות בשימוש.

קישורים חיצוניים
----------------

ויקישיתוף מדיה וקבצים בנושא **האשטאג** בוויקישיתוף
* טליה יקר, לפני שיופיעו לכם בפייסבוק: 10 האשטאגים שחייבים להכיר. באתר Geektime‏, 17 ביוני 2013
* אתר למנויים בלבד מריסה מלצר, הניו יורק טיימס, לחצו סולמית: כולם מנצלים את ההאשטאג בשביל לעשות כסף, באתר הארץ, 13 באוקטובר 2014
* אושרי ביטון, האשטאג - האם אתה עדיין רלוונטי ב 2018?, באתר אושריב, 22 באפריל 2018

הערות שוליים
------------

1. ↑  צבי קצבורג, ‏רשמית: ההאשטאג(#) הגיע לפייסבוק, באתר ‏מאקו‏‏, ‏12 ביוני 2013‏
2. ↑  כמילה אחת, או ככמה מילים המופרדות על ידי קו תחתון בין מילה למילה או בעזרת שימוש באות רישית (באותיות לטיניות) בראש כל תיבה.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1164034995
* LCCN: sh2017005172
* LNB: 000263588

 |
Three turtles of varying sizes stacked on top of each other with the largest at the bottomהאנקדוטה גורסת כי העולם עומד על שרשרת של צבים ומתחת לכל צב ישנו צב גדול יותר. לכן : "צבים כל הדרך למטה".
"**צבים כל הדרך למטה**" הוא ביטוי המייצג פרדוקס לא פתיר. מקור הביטוי באנקדוטה המתייחסת למודל של כדור הארץ השטוח. חלק מהאנשים שהאמינו במודל הארץ השטוחה, חשבו שמה שמחזיק את הארץ מליפול, הוא צב העולם עליו הארץ הייתה מונחת (זאת לפי מיתוס הינדי עתיק). צב העולם, בתורו נתמך על ידי טור של צבים[דרוש מקור]. אמונה זו מזמנת את השאלה הבלתי נמנעת - על מה עומד הצב האחרון בטור? על כך ניתנה התשובה הפרדוקסלית "יש צבים כל הדרך למטה". אי לכך נטבע הביטוי בסלנג פופולרי כסמל לאבסורד. בפילוסופיה, הביטוי מבטא נסיגה אינסופית בקוסמולוגיה המוצגת על ידי פרדוקס "הזז ללא הזזה" (הזה שזז בלי שיזיזו אותו).

ביטוי זה ממחיש את תפיסת האבנאסטה בפילוסופיה ההודית, ומתייחס לפגם הנסיגה האינסופי בכל ויכוח פילוסופי. בניגוד למרבית האמונה המערבית, זו לא אמונה מאוד פופולרית. למעשה זה עיקרון מקובל בפילוסופיה ההודית, המשמש בדרך כלל כדי לדחות טענות התומכות בקיום "אלוהים בורא עולם" או קיום "הזז ללא הזזה".

הביטוי נפוץ, לפחות מאז תחילת המאה ה-20.
מטאפורה דומה המתארת את הנסיגה האינסופית ומעגלי הסיבה ותוצאה לאותה הבעיה היא "פרדוקס הביצה והתרנגולת".

ראו גם
------

* מודל הארץ ככדור
**Ma Adesh Feeha** (בערבית: **ما أدش فيها**, בעברית: **נמאס לנו**) הוא אלבום הבכורה של להקת המטאל הערבית ישראלית חלאס.

מסר פוליטי
----------

האלבום מכיל מסרים פוליטיים ברורים נגד הכיבוש הישראלי ביהודה ושומרון. כמה מהשירים באלבום מדברים על האלימות של הצבא הישראלי כלפי אזרחים פלסטינים חפים מפשע, על העוני בחברה הפלסטינית כתוצאה מהכיבוש ועוד. הלהקה אמנם מגדירה עצמה פלסטינית, אך כל חבריה מתגוררים בישראל. השירים באלבום הם זועמים וכועסים, ותומכים במדינה פלסטינית עצמאית בגדה המערבית. עוד מדבר האלבום על החיים הקשים במחנות פליטים פלסטיניים בארץ. שם האלבום, "נמאס לנו", מתייחס ליחס של מדינת ישראל כלפי הפלסטינים.

סקירה אמנותית
-------------

האלבום הוא מיוחד במינו מבחינה מוזיקלית, שכן הוא משלב מוזיקה ערבית עם הבי מטאל. חברי הלהקה העידו כי את ההשראה שלהם הם שואפים מאמנים רבים משני הצדדים, לדוגמה איירון מיידן ובלאק סבאת' לצד אום כולתום. את ההשראה הזו ניתן לשמוע באלבום ובשיריו, המכילים מוזיקת מטאל אגרסיבית לצד אלמנטים מזרחיים, או נגינת סולמות ערביים עם גיטרות המכוונות על דיסטורשן.

Inta Omri
---------

השיר הפותח באלבום, Inta Omri (בערבית: **إنْتَ عُمْرِي**) הוא למעשה גרסת כיסוי לשיר אינתה עומרי של הזמרת המצריה אום כולתום. לשיר נעשו גרסאות כיסוי רבות שלקחו אותו למקומות שונים, כמו למשל אריס סאן שבשירו "בום פאם" השתמש בריף הגיטרה הפותח של היצירה, כדי לאלתר עליו סולמות יווניים. הלהקה לקחה את היצירה לכיוון של אוריינטל מטאל כאשר הם מנגנים את היצירה עם גיטרות חשמליות (דיסטורשן) ותופים חזקים.

רשימת רצועות
------------


| מס' | שם | משך |
| --- | --- | --- |
| 1. | Inta Omri | 3:59 |
| 2. | Ilmalik Aryan | 4:03 |
| 3. | Nowsal La Jeneh | 4:52 |
| 4. | Ablik | 2:34 |
| 5. | Hini Arfeen | 3:32 |
| 6. | Ma Adesh Feeha | 3:04 |
| 7. | Biladi | 4:37 |
| 8. | Shokran | 4:08 |
| 9. | Waraka Beda | 3:16 |

קישורים חיצוניים
----------------

* האלבום באתר אמזון
**החברות הכלכליות של ידידי הארץ** (בספרדית: **Sociedad Económica de los Amigos del País**) היו אגודות פרטיות שפעלו במספר ערים בספרד ובמושבותיה באמריקות במחצית השנייה של המאה ה-18 וראשית המאה ה-19 במטרה לקדם ידע ברוח ההשכלה.

בשנת 1765 נוסדה בורגארה (Vergara), גיפוסקואה (Guipúzcoa) שבארץ הבסקים החברה הכלכלית של ידידי הארץ הראשונה בידי המרקיז של פנייפלורידה (Marquis de Peñaflorida), חוויאר מוניבה אה אידיאקס (Munive e Idiaquez). תוך מספר שנים נוסדו עשרות של חברות נוספות בכל ריכוזי האוכלוסין הגדולים ברחבי ספרד והן עודדו ייסוד, הקמה, פיתוח ושיפור בתחומים שונים של הכלכלה והחברה כגון חקלאות, גידול בעלי חיים, תעשייה וכן ידע בתחומי המדע והרוח. על אף שהיו אלו חברות פרטיות הן נזקקו לרישיון מטעם הכתר. חברי החברות הכלכליות של ידידי הארץ היו לרוב בני האריסטוקרטיה המקומית, אנשי אקדמיה ובוגריהן וכן אמנים.

חברות כלכליות של ידידי הארץ נוסדו גם מחוץ לספרד ברחבי האימפריה הספרדית בערים כגון הוואנה, סנטיאגו דה צ'ילה, בוגוטה, בואנוס איירס, אנטיגואה גואטמלה, קיטו וסנטה קרוס דה מומפוס (Santa Cruz de Mompox) וכן בפיליפינים. בעולם החדש התקיימה סתירה בין מטרותיהן של החברות לבין המדיניות הכלכלית האימפריאלית המרקנטליזם שכפתה ככל שניתן סחר בחומרי גלם עם המטרופולין בתמורה למוצרים מוגמרים על חשבון של פיתוח כלכלי מקומי ותיעוש. אף על פי כן פעלו החברות להיטיב את ההיכרות עם משאבי הארץ ולעסוק בתחומי המסחר, החקלאות, החינוך ולעסוק אף בשאלות חברתיות ופוליטיות. לעיתים פרסמו החברות מאמרים בתחומי עיסוקם ולרוב קראו להפחתת המגבלות המרקנטליסטיות. חברות אחדות עסקו בהנגשת הידע לציבור וקיימו שיעורים פומביים בתחומים מגוונים.

נוסף על ההבט הכלכלי פעלו החברות למען הפצת רעיונות ההשכלה, ורבים מחברי האגודות ייבאו והפיצו את כתביהם של וולטר, לוק, האנציקלופדיה הגדולה בעריכת דידרו ואחרים, על אף שאלו נאסרו להפצה במושבות. חלק מהחברות במושבות, כגון זו שבאנטיגואה גואטמלה, גלשו לפעילות שגבלה בתחום הפוליטי, רישיונן נשלל והן נסגרו. אחדים מראשונים התומכים ברעיון העצמאות במושבות הספרדיות היו מעורבים בחברות הללו והידע שנצבר בהן תרם לחשיבה בקורתית כלפי המסגרת האימפריאלית.

בברזיל הקולוניאלית קמו בין השנים 1724 ו-1794 שש אגודות ספרותיות ומדעיות בסלבדור ובריו דה ז'ניירו שהתקיימו לזמן קצר אולם היו פעילות ביותר.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n93055788
* VIAF: 132299134
* WorldCat: lccn-n93055788

 |
**רוברט "בוב" מקנאב** (אנגלית: **Robert "Bob" McNab**; נולד ב-20 ביולי 1943 בהאדרספילד, יורקשייר) הוא כדורגלן עבר אנגלי.

מקאנב החל את הקריירה שלו בהאדרספילד טאון, המועדון המקומי של עיר הולדתו, ושיחק שם כשבעים משחקים במשך שלוש עונות. הוחתם בארסנל על ידי ברטי מי באוקטובר 1966, וזכה מיד למקום קבוע בהרכב המועדון. מקנאב השתתף עם ארסנל במשחקי גמר גביע הליגה של 1968 ו-1969, בהם הפסיד המועדון ללידס יונייטד ולסווינדון טאון בהתאמה.

הופעת הבכורה של מקנאב במדי נבחרת אנגליה הייתה במשחק נגד נבחרת רומניה ב-6 בנובמבר 1968, ומקנאב השתתף בשלושה משחקים נוספים במדי נבחרתו אך לא הצליח להפוך לשחקן קבוע בסגל הנבחרת. ברמה הארצית הוא זכה ליותר הצלחה, בעיקר כאשר שחקני ארסנל הצליחו לזכות בגביע ערי הירידים בעונת 1969/1970 ובדאבל בעונת 1970/1971. מקנאב החסון היה חלק מחוליית ההגנה של ארסנל ביחד עם פט רייס ופרנק מקלינטוק, ובעונת הדאבל הוא שיחק ב-62 משחקים מתוך 64 בכל המסגרות.

מקנאב המשיך לשחק עבור ארסנל לאורך רוב שנות ה-70 המוקדמות, כולל ההפסד ללידס יונייטד בגמר גביע ה-FA של 1972; אולם, הוא החמיץ את רוב עונת 1971/1972 בגלל פציעה והוחלף על ידי סמי נלסון, אך בעונה שלאחר מכן החלים ושיחק ביותר מ-50 משחקים. בעונת 1973/1974 הוא נפצע פעם נוספת, ולפיכך חלק את עמדת הבלם השמאלי עם נלסון בשתי העונות הבאות. ב-1975 נאמר למקנאב בן ה-32 כי המועדון לא זקוק יותר לשירותיו כיוון שיש לו מחליף צעיר יותר, והוא שוחרר בקיץ בהעברה חופשית. מקנאב שיחק ב-365 משחקים במדי ארסנל, והבקיע בהם שישה שערים.

לאחר שעזב את ארסנל הוא שיחק בוולבס, ולאחר מכן עבר לסן אנטוניו ת'אנדר מה-NASL. לאחר ששיחק בארצות הברית הוא חזר לאנגליה כדי לשחק במועדון הכדורגל בארנט, ולבסוף חצה את האוקיינוס האטלנטי פעם על מנת לשחק בוונקובר וייטקאפס הקנדית ולאמן אותה, לפני שפרש כליל ממשחק פעיל.

מקנאב היגר ללוס אנג'לס לאחר פרישתו, שם הוא גם מתגורר באופן קבוע ועובד בפיתוח נדל"ן. ב-1999 הוא היה חלק מקבוצת אנשים בראשון מילאן מנדריץ' שרכשה את פורטסמות', ולמשך זמן קצר הוא חזר מפרישתו והיה המאמן הזמני של המועדון לאחר פיטוריו של אלן בול בדצמבר 1999, עד למינויו של טוני פוליס בחודש שלאחר מכן.

מלבד היותו כדורגלן הוא עסק בשנות ה-70 גם בתחום הטלוויזיה. מקנאב היה חלק מהפאנל המיוחד של רשת ITV בזמן מונדיאל 1970, וב-1973 השתתף כשחקן אורח בסדרת טלוויזיה מקומית.

לקריאה נוספת
------------

* Harris, Jeff & Hogg, Tony (ed.) (1995). Arsenal Who's Who, Independent UK Sports. מסת"ב 1-899429-03-4

קישורים חיצוניים
----------------

* פרופיל, באתר Transfermarkt
* סטטיסטיקות ב-NASL

הערות שוליים
------------

1. ↑  כתבה בעיתון הגארדיאן
2. ↑  כתבה בעיתון האינדפנדנט
**ג'ורג' וָדִיע "בוב" עזאם** (בשפות אירופיות: **Bob Azzam**, בערבית: **جورج وديع "بوب" عزام**, 24 באוקטובר 1925 - 24 ביולי 2004) היה זמר ממוצא לבנוני, שהיה פעיל בעיקר במערב אירופה. הוא שר שירים במספר שפות, כגון ערבית וצרפתית, ופעמים רבות היה משלב שפות אחדות באותו שיר. הלהיט הגדול ביותר שלו הוא "יא מוסטפא, יא מוסטפא" (يا مصطفى, يا مصطفى, Chérie je t'aime, chérie je t'adore, como la salsa del pomodoro), שבו שילב מילים גם באיטלקית, לצד הערבית והצרפתית.

חייו
----

חייו הפרטיים של עזאם אינם מתועדים היטב. ידוע כי הוא נולד במצרים, אך אפילו זהותה של עיר הולדתו שנויה במחלוקת בין המקורות. ברבים מהמקורות כתוב כי הוא נולד או לפחות גדל באלכסנדריה, וסביר שהדבר נכון, משום שבתקופת ילדותו הייתה זו עיר שבה מרבית האנשים שלטו בשפות אחדות, והוא אכן שר, מגיל צעיר, בשפות רבות.

עזאם התפרסם באיטליה בשנות החמישים, ועיקר להיטיו (כמו "זה כתוב בשמיים" - c'est écrit dans le ciel) התפרסמו בצרפת בשנות השישים. הוא לא נרתע גם מביצוע שירים של אחרים, בסגנונות מגוונים ובשפות רבות. כך, למשל, ביצע את Rain, rain go away,של G. Shayne ושל N. Regney, בסגנון הרוקנרול, באנגלית וגם בג'אז באיטלקית. הוא הוציא עשרות תקליטים - רבים מהם מיני-אלבומים, עם ארבעה או שישה שירים. היו לו לפחות שלושה אלבומים מלאים.

השיר "יא מוסטפא" זכה לביצועים רבים בשפות רבות. עם מבצעיו בעברית נמנו נסים גרמה ואתי אנקרי.

בסוף שנות השישים רכש עזאם מועדון לילה בז'נבה.

נפטר במונקו ב-2004.

קישורים חיצוניים
----------------

* בוב עזאם, במסד הנתונים הקולנועיים IMDb (באנגלית)
* בוב עזאם, באתר MusicBrainz (באנגלית)
* בוב עזאם, באתר Discogs (באנגלית)

הערות שוליים
------------

1. ↑  היגיון בשיגעון, זאב גלילי
2. ↑  ראו הכיתוב תחת אזור הווידאו
3. ↑  More on Bob Azzam & "Mustapha" KANZ AL-TUHAF (CASKET OF RARITIES) על פי הירחון טיים
4. ↑  חרסונסקי מיוזיק, הו, שאנז אליזה, הרגעים הקסומים של צרפת - אמנים שונים (הליקון) מוזיקת עולם
5. ↑  Bob Azzam & His Orchestra, Last.fm
6. ↑  Bob Azzam & His Orchestra :: The Last Time / Berimbau, אתר האקווריום
7. ↑  הדיסקוגרפיה של עזאם, אתר "אנציקלופדיסק"
8. ↑  אתר discogs

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007576281505171
* BnF: cb13935305h (data)
* GND: 134695631
* ICCU: DDSV026658
* ISNI: 0000 0000 7248 0526
* MusicBrainz: e870caaf-3650-4ed8-9ca1-1ac36419abb0
* NTA: 108091406
* SNAC: w64t7g51
* SUDOC: 157653196
* VIAF: 29955284
* WorldCat: viaf-29955284

 |
**פרנסיסקו דה פֶּנְיילוֹסָה** (בספרדית: **Francisco de Peñalosa**;‏ סביבות 1470 – 1 באפריל 1528) היה מלחין ספרדי מאמצע תקופת הרנסאנס.

ביוגרפיה
--------

פניילוסה נולד בטאלאוורה דה לה ריינה במחוז טולדו. את רוב שנותיו כמלחין עשה בסביליה, שם כיהן כמאסטרו די קאפילה. בין השנים 1498 ל-1516 שירת בחצר המלך פרדיננד באראגון. חלק מן הזמן שהה בבורגוס כמורה למוזיקה לנכדו של המלך ושלוש שנים עשה ברומא בקאפלה של האפיפיור (מ-1518 עד 1521). הוא מת בסביליה.

מוזיקה והשפעה
-------------

פניילוסה היה אחד המלחינים הספרדים המפורסמים ביותר בדור שקדם לכריסטובאל דה מוראלס, ויצירותיו זכו להערכה רבה באותם ימים. לרוע מזלו, המוזיקה שלו לא הגיעה לתפוצה רחבה; הוא לא יצא נשכר מהמצאת הדפוס, כיון שרוב שנותיו נשאר בספרד, הרחק מערים כמו ונציה ואנטוורפן, שהיו המרכזים הראשונים למוזיקה מודפסת. הדורות הבאים של מלחיני ספרד, פרנסיסקו גררו, מוראלס, ויקטוריה, עשו חלק מן הקריירה שלהם באיטליה, שם יצאו יצירותיהם בדפוס וזכו לתפוצה רחבה ממש כמו המוזיקה של מלחיני האסכולה הפרנקו-פלמית, ששלטו במוזיקה האירופאית במשך המאה ה-16.

פניילוסה כתב מיסות, מגניפיקטים, מוטטים ומזמורי קודש. אחת-עשרה יצירות חילוניות שרדו, בהם אנסאלאדה (צורה של קוודליבט) Por las sierras de Madrid לשישה קולות.

פניילוסה גילה חיבה לחידות וקאנונים קונטרפונקטיים, כפי שנראה בקוודליבט ובאגנוס דאי של "מיסה אווה מריה פרגרינה", המשלבת נעימת קנטוס פלאנוס עם גרסת רטרוגראד של שיר חילוני מפורסם מאת היינה ואן חיזכם.

אחד המוטטים שלו (*Sancta mater istud agas*) יוחס במשך שנים רבות לז'וסקן דה פרה, אות הן לדמיון הסגנוני במוזיקה של שני המלחינים והן לאיכות הגבוהה של פניילוסה.

הקלטות נבחרות
-------------

* פניילוסה: מכלול מוטטים Pro Cantione Antiqua, ברונו טרנר, היפריון/הליוס
* פניילוסה: Missa Nunca fue pena mayor. Sacris solemniis. Memorare Piissima. Ensemble Gilles Binchois, Les Saqueboutiers du Toulouse דומיניק ולאר, גלוסה
* פניילוסה: Missa Ave Maria, Missa Nunca fue pena mayor, מקהלת קתדרלת וסטמינסטר, ג'יימס או'דונל, עוגב, היפריון

לקריאה נוספת
------------

* Article "Francisco de Peñalosa," in *The New Grove Dictionary of Music and Musicians*, ed. Stanley Sadie. 20 vol. London, Macmillan Publishers Ltd. 1980. מסת"ב 1-56159-174-2
* Gustave Reese, *Music in the Renaissance*. New York, W.W. Norton & Co. 1954. מסת"ב 0-393-09530-4

קישורים חיצוניים
----------------

* פרנסיסקו דה פניילוסה, באתר MusicBrainz (באנגלית)
* פרנסיסקו דה פניילוסה, באתר Discogs (באנגלית)

הערות שוליים
------------

1. ↑  טס נייטון, "פרנסיסקו דה פניילוסה" במילון גרוב למוזיקה ומוזיקאים אונליין
2. ↑  נייטון, גרוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296030105171
* BNE: XX939317
* BnF: cb13937745b (data)
* GND: 123161460
* ISNI: 0000 0001 1845 2804
* LCCN: n85251498
* MusicBrainz: 8d9b1676-b74f-4a98-b214-cac408c1048c
* NKC: osa2010607207
* NTA: 107623110
* SUDOC: 110029550
* Trove: 1518910
* VIAF: 100221683
* WorldCat: lccn-n85251498

 |
נתיב המסע של פרנסיסקו דה אויואה ב-1539 מאקפולקו לאורך חופה המערבי של מקסיקו
**פרנסיסקו דה אויואה** (בספרדית: **Francisco de Ulloa**; מת ב-1540) היה מגלה ארצות ספרדי שחקר את החוף המערבי של מקסיקו של ימינו על פי מינוי של הרנאן קורטס. מייחסים לדוחות ממסעותיו לאורך חצי האי באחה קליפורניה השפעה על הנצחת הטעות הקרטוגרפית מהמאה ה-17 בדבר קיומו של האי קליפורניה.

מסעותיו
-------

לא ידוע האם אויואה ליווה את קורטס במסעו הראשון לספרד החדשה. על פי התיאור של ברנל דיאס דל קאסטיו (Bernal Díaz del Castillo), הוא הגיע למקסיקו מאוחר יותר כשהעביר מכתבים לקורטס מאשתו. על פי חלק מההיסטוריונים המוקדמים היה לאויואה חלק חשוב בהכנעת הבירה האצטקית טנוצ'טיטלאן באמצעות הכוח הימי.

ב-1539 יצא אויואה למסע שמומן מכיסו הפרטי של קורטס בשלוש ספינות קטנות, כשהוא מפליג מאקפולקו צפונה במטרה לחקור את האוקיינוס השקט, ולחפש את מצר אניאן (Estrecho de Anián) המיתולוגי שכביכול הוביל למפרץ סנט לורנס, תוך הוכחת קיומו של המעבר הצפון-מערבי. המשלחת הפליגה ב-8 ביוני צפונה לאורך החוף והגיעה למפרץ קליפורניה לאחר שישה שבועות. אויואה כינה את המפרץ "ים קורטס" (Mar de Cortés) לכבוד פטרונו. כאשר אחת מספינותיו, ה"סנטו תומאס" (Santo Tomás), אבדה בסופה עצר אויואה את המסע על מנת לתקן את שתי הספינות האחרות, ואז המשיך את מסעו ב-12 בספטמבר והגיע בסופו של דבר לראש המפרץ.

מכיוון שנכשל בגילוי מצר אניאן, פנה אויואה דרומה והפליג לאורך החוף המזרחי של חצי האי באחה קליפורניה ונחת במפרץ לה פאס. לאחר שהצטייד באספקה של עצים ומים הפליג אויואה דרומה עד הקצה של חצי האי. הוא סובב את הכף הדרומי תוך התגברות על קשיים רבים והפליג לאורך קו החוף צפונה לאורך החוף המערבי של האוקיינוס השקט.

ספינותיו הקטנות התקשו להתקדם משום שנתקלו ברוחות העזות ובים סוער, ובסופו של דבר הוא נאלץ לחזור לספרד החדשה. המשלחת הגיעה עד קו הרוחב 28° צפון, בסמוך לאי סדרוס (Isla de Cedros).

על אף שגילה חצי אי השתמשו בדוחות ממסעותיו על מנת לשרטט מפות המתארות את קליפורניה כאי. לדבריו של דיאס דל קאסטיו נרצח אויואה בדקירות סכין ב-1540. על פי דיווחים אחרים אבדו ספינותיו ה"סנטה אגואדה" (Santa Agueda) וה"טרינידד" (Trinidad) בלא עקבות במסע חזרה מבאחה קליפורניה.

קישורים חיצוניים
----------------

ויקישיתוף מדיה וקבצים בנושא **פרנסיסקו דה אויואה** בוויקישיתוף

* Catholic Encyclopedia Francisco de Ulloa
* AmericanJourneys.org Francisco de Ulloa


|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4440975
* BnF: cb16034470v (data)
* CANTIC: a11517918
* ISNI: 0000 0001 1725 9965
* SUDOC: 123624266

 |
שגיאות פרמטריות בתבנית:מקורות   
פרמטרי חובה [ נושא ] חסרים 

**תאוריית המחט התת-עורית** - מושג מתחום התעמולה, שנטבע על ידי הרולד לאסוול במודל הליניארי שלו. משויך גם למסורת ההשפעות החזקות של התקשורת.

דימוי התקשורת כמחט תת-עורית אשר מחדירה את מסריה ללא סינון ישירות אל תוך ה"וריד" של הנמענים. דימוי זה של התקשורת הוא על פי מסורת ההשפעות החזקות (השפעת התקשורת על הנמענים) מסורת זו מייחסת לתקשורת השפעה מהירה ישירה ואחידה. הקהל הוא פסיבי לפי מסורת זו ולא ממלא תפקיד. התקשורת יכולה להשפיע על בני אדם שונים ולהביאם לאותן מסקנות אומניפוטנטיות.

מחקרי קרן פיין
--------------

המחקרים הראשונים שהוכיחו את התאוריה עסקו בקולנוע. הנתונים מסוף שנות ה-20 של המאה ה-20 בארצות הברית, מראים שלמעלה מ-90 מיליון ילדים אמריקאים ביקרו כל שבוע בבתי הקולנוע, מתוכם כמעט מחצית הם ילדים בני 14 ומטה. במימון של קרן פרטית ששמה 'payne fund' הוחלט בין 1929 ל-1932 לערוך סדרה שלמה של מחקרים שתבחן את ההשפעות של הקולנוע על ילדים ובני נוער. המחקרים של קרן פיין בחנו מצד אחד את תוכן הסרטים, ומצד שני רוב התכנים תיארו את ההשפעה של התכנים. ברמת התוכן הממצאים היו ברורים- רוב הסרטים האמריקאים בתקופה זו עסקו בשלושה נושאים: פשע, אלימות, אהבה. תכנים שלא ראויים לצפייתם של בני נוער והם השפיעו בצורת "מחט תת-עורית" על הילדים שצפו בתכנים אלו.
שני זוגות רגלי ברונזה, השייכים לכיסא קורולי, שנשתמרו במוזיאון בנאפולי וכיסא קורולי, שהועתק מאוסף הוותיקן.
**כיסא קוּרוּלי** (בלטינית: **sella curulis**) הוא סוג של כיסא המוכר בשימוש בתקופתה של רומא העתיקה ובאירופה, עד המאה ה-20. הייצוג שלו ברומא הקדומה כסמל לכוח פוליטי או צבאי עבר במרוצת הדורות בין תרבויות אחרות, כאשר עשו בו שימוש בהקשר זה מלכים באירופה, נפוליאון ושליטים אחרים.

היסטוריה
--------

### רומא העתיקה

ברפובליקה הרומית ובאימפריה הרומית, היה הכיסא הקורולי (מקורה של המילה קורולי כנראה מ-currus שפירושה "מרכבה") המושב עליו קיבלו מגיסטרים אשר החזיקו בסמכות האימפריום, זכות ישיבה. בין בעלי תפקידים אלה נכללים דיקטטורים, מגיסטר אקוויטום, קונסולים, פראיטורים, קורולי איידלים ופרומגיסטראטים, זמניים או נושאי משרה בפועל. בנוסף, קנסורים וכן כוהני יופיטר הורשו לשבת על כיסא קורולי, הגם שבעלי תפקידים אלו לא החזיקו בסמכות האימפריום. ההיסטוריון הרומאי טיטוס ליוויוס כתב שכוהני שלושת האלים הגדולים זכו בכבוד לשבת על כיסא קורולי.

לפי ליוויוס הכיסא הקורולי, כמו הטוגה הרומאית, מקורו באטרוריה והוא שימש על מצבות זיכרון אטרוסקיות כדי לזהות מאגיסטרים. עם זאת, כיסאות קדומים יותר הנתמכים על מסגרת דמוית צלב מוכרים מהממלכה החדשה של מצרים. אחת הדוגמאות הקדומות ביותר שתועדו לשימוש בכיסא קורולי ממש היא משנת 494 לפנה"ס כאשר הזכות לשבת על כיסא קורולי בקירקוס מקסימוס ניתנה לדיקטטור הרומאי מאניוס ולריוס מקסימוס לאחר ניצחונו על הסאבינים. לפי ההיסטוריון הרומאי דיו קסיוס בתחילת שנת 44 לפנה"ס הוציא הסנאט צו לפיו זכה יוליוס קיסר לכיסא קורולי בכל מקום פרט לתיאטרון, לשם הובאו כיסא מוזהב וכתר נושא יהלום שהציבו אותו בדרגה אחת עם האלים. כסוג של כתר, הרשות לכיסא קורולי הוענקה גם למלכים זרים אשר נחשבו באופן פורמלי לבני ברית של העם הרומאי. כיסא קורולי ניתן גם כסוג של מדליה או כמצבת זיכרון ומבטא מעמד מגיסטרי. כאשר הוא חצוי על ידי האסטה הכיסא הקורולי הוא סמלו של האל יונו.

באופן מסורתי, הכיסא הקורולי שברומא הוכן או צופה בשנהב. רגליו המעוקמות של הכיסא יצרו צורת X רחבה והוא לא כלל משענת אחורית או זרועות אחיזה. למרות היוקרתיות שבו, כיסא זה נבנה במכוון כך שלא יהיה נוח לישיבה לפרק זמן ארוך, וסימל בצורה דו משמעית הן את הציפייה שנושא התפקיד הרשמי ימלא את תפקידו הציבורי בצורה יעילה המדודה בזמן, והן שהתפקיד מטעם הרפובליקה הוא זמני, לא נצחי. את הכיסא ניתן היה לקפל ולפיכך להעבירו בקלות ממקום אחד למשנהו. הדבר תואם את תפקידם המקורי של מגיסטרים ופרומגיסטראטים כמפקדים המצויים בשטח הנדרשים לעבור ממקום למקום. המסורת הקשורה בכיסא הקורולי התפתחה לדרגת חשיבות סמלית גבוהה שהתבטאה, בכיסאות שנועדו לשמש כמצבות זיכרון, סמל של כוח שאף פעם לא נשכח במסורת האירופאית, גם לאחר ירידתה של רומא מהבמה ההיסטורית.

קישורים חיצוניים
----------------

ויקישיתוף מדיה וקבצים בנושא **כיסא קורולי** בוויקישיתוף
* כיסא קורולי, באתר אנציקלופדיה בריטניקה (באנגלית)
**דאף קאלמר** (בהולנדית: **Kalmar DAF**), היא מכונית סטיישן קטנה שיוצרה בהולנד על ידי יצרנית הרכב **דאף**, (ראשי התיבות שלה: "מפעל המכוניות של דורן" – Doorne’s Automobiel Fabrieken), בין השנים 1969–1971.

דאף קאלמר
---------

דגם ה"דאף קאלמר" אופיין על ידי 2 דלתות הזזה קדמיות בצדדים, ודלת אחורית נפתחת לצד.

דגם ה"דאף קאלמר" התבסס על דגם ה-דאף 44.

יוצרו כ- 3,000 יחידות. בשנת 1971 נמכרו לצרכניים פרטיים בהולנד, 441 יחידות.

היסטוריה
--------

דאף ידועה כמפעל המייצר משאיות, אבל משנת 1958 עד שנת 1975 ייצרה כלי רכב משפחתיים קטנים. בין הרכבים שייצרה : דאף 600, דאף 750, דאף 30, דאף 33, דאף 44, דאף 45, דאף 46, ודאף 68. בשנת 1967 פיתחה את ה"דאף 55", עם מנוע מקורר מים, 4 צילינדרים 1,108 סמ"ק. מעצב המכוניות של דאף היה ג'ובאני מיקולטי, שעיצב מספר עצום של אבות־טיפוס.

בדצמבר 1972 יצרנית הרכב **וולוו** צברה נתח של 33 אחוזים מ- DAF, ובמאי 1975 עם השתלטות השוודים על דאף, נעלם השם דאף והפך לוולוו.

דאף ייצרה 816,000 מכוניות נוסעים.

תמונות
------

* דאף קאלמר-Tjorvenדאף קאלמר-Tjorven
* דאף קאלמר-Tjorvenדאף קאלמר-Tjorven
* דאף קאלמר-Tjorvenדאף קאלמר-Tjorven
* דאף קאלמר-Tjorven דאף קאלמר-Tjorven
* דאף קאלמר-Tjorvenדאף קאלמר-Tjorven
* דאף קאלמר-Tjorvenדאף קאלמר-Tjorven
* דאף קאלמר-Tjorvenדאף קאלמר-Tjorven
* דאף קאלמר-Tjorvenדאף קאלמר-Tjorven

* לוגו דאף קאלמר-Tjorven לוגו דאף קאלמר-Tjorven

ראו גם
------

* דאף (יצרן רכב)
* דאף 30
* דאף 44
* דאף 46
* דאף 55
* דאף 66
* דאף 600
* דאף פוני
* דאף A10
* דאף YA-66
* דאף MB200
* דאף 2600
* דאף 2800/3300/3600

לקריאה נוספת
------------

* דאף קאלמר - מכונית הדואר (Meet The DAF Kalmar, The Mail Truck That Looks Like A)
* דאף קאלמר - תמונות (אתר flickr)

קישורים חיצוניים
----------------

ויקישיתוף מדיה וקבצים בנושא **דאף קאלמר** בוויקישיתוף
ויקישיתוף מדיה וקבצים בנושא **דאף קאלמר** בוויקישיתוף
* דאף קאלמר, סרטון באתר יוטיוב
* דאף קאלמר, סרטון באתר יוטיוב
* דאף קאלמר, סרטון באתר יוטיוב

הערות שוליים
------------

1. ↑  דאף 33A DUTCH TREAT...a tale of DAF cars & trucks
2. ↑  דאף קאלמר  A DUTCH TREAT...a tale of DAF cars & trucks
3. ↑  דאף קאלמר 14 best DAF Kalmar aka Tjorven images on Pinterest
**פרנסיסקו חאבייר מונטרו רוביו** (בספרדית: **Francisco Javier Montero Rubio**; נולד ב-14 בינואר 1999 בסביליה שבספרד) הוא כדורגלן ספרדי המשחק בעמדת הבלם בקבוצת בשיקטש מליגת העל הטורקית.

קריירת מועדונים
---------------

מונטרו נולד בסביליה שבספרד והחל לשחק במחלקת הנוער של המועדון המקומי נרביון, ובשנת 2014 עבר למחלקת הנוער של אתלטיקו מדריד. בשנת 2018 זומן לראשונה לסגל הקבוצה הראשונה של המועדון על-ידי המאמן דייגו סימאונה. ב-23 בספטמבר 2018 שיחק מונטרו לראשונה בקבוצת המילואים של המועדון, במשחק במסגרת הליגה הספרדית השלישית.

ב-30 באוקטובר שיחק מונטרו לראשונה בקבוצה הראשונה של המועדון, במשחק במסגרת שלב שמינית הגמר של גביע המלך הספרדי. ב-6 בנובמבר הוא ערך את הופעת הבכורה שלו בליגת האלופות, כשהחליף את חוסה מריה חימנס הפצוע בניצחון 0–2 על בורוסיה דורטמונד במסגרת שלב הבתים לעונת 2018/2019. ב-10 בנובמבר ערך את הופעת הבכורה שלו בלה ליגה, בניצחון 2–3 על אתלטיק בילבאו. בסף הכל ערך מונטרו תשע הופעות ליגה בעונת 2018/2019.

ב-2 בספטמבר 2019 חידש מונטרו את חוזהו במועדון עד לשנת 2014, והושאל לדפורטיבו לה קורוניה מהליגה הספרדית השנייה למשך עונה. ב-7 בספטמבר ערך את הופעת הבכורה שלו במועדון, בהפסד 0–1 לאלבסטה במסגרת המחזור הרביעי בליגה לעונת 2019/2020. הוא ערך 30 הופעות ליגה במדי המועדון במשך תקופת ההשאלה, בסופה ירדה דפורטיבו לה קורוניה לליגה הספרדית השלישית.

ב-2 בספטמבר 2020 הושאל מונטרו לבשיקטש מליגת העל הטורקית למשך עונה. ב-24 בספטמבר הוא ערך את הופעת הבכורה שלו במועדון, בהפסד לריו אבה בדו-קרב בעיטות עונשין במסגרת סיבוב ההעפלה השלישי לליגת האלופות לעונת 2020/2021. ב-4 באוקטובר ערך את הופעת הבכורה שלו בליגת העל הטורקית, בהפסד 0–1 לגנצ'לרבירלי במסגרת המחזור הרביעי. במשך תקופת ההשאלה ערך מונטרו 13 הופעות ליגה במדי בשיקטש.

ב-1 בספטמבר 2021 חתם מונטרו על חוזה קבוע בבשיקטש. ב-15 בספטמבר הבקיע את שער הבכורה שלו במועדון, בהפסד 1–2 לבורוסיה דורטמונד במסגרת שלב הבתים של ליגת האלופות לעונת 2021/2022.

תארים
-----

בשיקטש
* אליפות טורקיה (1): 2020/2021
* הגביע הטורקי (1): 2020/2021

קישורים חיצוניים
----------------

ויקישיתוף מדיה וקבצים בנושא **פרנסיסקו מונטרו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net

הערות שוליים
------------

1. ↑  Montero: Unas gafas que esconden al futuro central del Atlético באתר מארקה, 27 ביולי 2018 (בספרדית)
2. ↑  Montero, central con gafas que convence באתר ספורט, 27 ביולי 2018 (בספרדית)
3. ↑  El Atlético B remonta en Navalcarnero para lograr su primer triunfo באתר מונדו דפורטיבו, 23 בספטצבר 2018 (בספרדית)
4. ↑  Primero Gelson, luego el susto באתר אס, 30 באוקטובר 2018 (בספרדית)
5. ↑  El Atlético le devuelve el golpe al Borussia Dortmund באתר אל פאיס, 6 בנובמבר 2018 (בספרדית)
6. ↑  3-2. Godín y el gol del cojo remontan al Athletic באתר La Vanguardia, ‏ 10 בנובמבר 2018 (בספרדית)
7. ↑  Montero amplía su contrato hasta 2024 באתר הרשמי של אתלטיקו מדריד, 2 בספטמבר 2019 (בספרדית)
8. ↑  Acuerdo con el Deportivo de La Coruña para la cesión de Montero באתר הרשמי של אתלטיקו מדריד, 2 בספטמבר 2019 (בספרדית)
9. ↑  Francisco Montero, Beşiktaş’ta באתר הרשמי של בשיקטש, 2 בספטמבר 2020 (בטורקית)
10. ↑  Spanish defender Francisco Montero signs with Beşiktaş באתר הרשמי של בשיקטש, 1 בספטמבר 2021 (באנגלית)
**תיאורית המשאב הקוגניטיבי** (באנגלית: **Cognitive Resource Theory**) היא תיאורית מנהיגות מתחום **פסיכולוגיה תעשייתית וארגונית** אשר פותחה על ידי **פרד פידלר** וג'ו גרסיה ב- 1987 כעיבוד מחודש של **מודל התלות של פידלר**. התאוריה מתמקדת בהשפעתם של האינטליגנציה והניסיון של המנהיג על תגובותיו/ה במצבי דחק.
בלב התאוריה מצויה התפיסה שדחק הוא אויבו של ה**היגיון** והוא פוגע ביכולתו של המנהיג לחשוב בצורה לוגית ואנליטית. אולם, אינטליגנציה וניסיון של מנהיג יכולים למתן את השפעת הדחק על פעולותיו: האינטליגנציה היא גורם מרכזי במצבים של דחק מתון בעוד הניסיון משמעותי יותר במצבי דחק גבוה.

ניבוייה של תיאורית המשאב הקוגניטיבי
-----------------------------------

* **יכולתו הקוגניטיבית** של המנהיג תורמת לביצועי הצוות רק כאשר גישתו של המנהיג היא **גישה מנחה**.

כאשר המנהיג טוב יותר בתכנון ובקבלת החלטות מאשר צוותו, עליו להנחות את הכפופים לו כיצד לפעול על מנת שתוכניות והחלטות יצאו אל הפועל. כאשר המנהיג איננו טוב יותר מצוותו, עדיפה גישה לא מנחה, למשל בדרך של דיון פתוח בו נבחנים רעיונות הצוות והתוכנית הטובה ביותר מזוהה ומיושמת.

* מצב של דחק משפיע על מערכת היחסים שבין **אינטליגנציה** ואיכות ההחלטות.

במצב שאיננו לחוץ, היכולת האינטלקטואלית פעילה במלואה ותרומתה מיטבית. אולם, במצב לחוץ מאוד, אינטליגנציה טבעית לא רק שאינה תורמת אלא עלולה להשפיע בצורה שלילית. ייתכן כי אחת הסיבות לכך היא שאדם אינטליגנטי נוטה לחפש פתרונות הגיוניים שלאו דווקא זמינים במצב דחק. במצבים מסוג זה, מנהיג שאיננו מנוסה בהחלטות של "תחושת בטן" ייאלץ לסמוך על גישה זו, שאיננה מוכרת לו. אפשרות אחרת היא שהמנהיג מתכנס בתוך עצמו על מנת להרהר בבעיה ומשאיר את הצוות ללא הנחיה.

* במצב של דחק, **ניסיון** קשור בצורה חיובית לאיכות החלטות.

כאשר נמצאים בסיטואציה לחוצה והיכולת האינטלקטואלית נפגמת, ניסיון במצב זהה או דומה מאפשר למנהיג להגיב בצורה נאותה ללא הצורך בחשיבה מרובה. ניסיון של קבלת החלטות במצבי דחק יתרום להחלטה איכותית יותר מאשר הסתמכות על ההגיון בלבד.

* כאשר מדובר **במטלות פשוטות**, ניסיונו ויכולתו האינטלקטואלית של המנהיג חסרי חשיבות.

כשהכפיפים מקבלים משימות אשר אינן דורשות הנחיה או תמיכה, אין זה חשוב עד כמה המנהיג טוב בקבלת החלטות מכיוון שההחלטות קלות גם עבור הכפיפים ואינן דורשות כל תמיכה נוספת.

ביבליוגרפיה
-----------

* Stephen P. Robbins. (2001). *Organizational Behavior* p. 321-322. Prentice Hall, 9th edition.

* Fiedler, F.E. & Gibson, F.W. (2001). *Determinants of Effective Utilization of Leader Abilities*. au.af.mil.

* Fiedler, F.E. (1986). *The contribution of cognitive resources ot leadership performance*. In L. Berkowitz (ed), Advances in experimental social psychology. NY: Academic Press

* Fiedler, F.E. and Garcia, J.E. (1987). *New approaches to leadership: Cognitive resources and organizational performance*. NY: Wiley
**חוק אבוגדרו** חוק בסיסי בכימיה הקובע כי נפחים שווים של גזים כלשהם, בתנאי לחץ וטמפרטורה שווים, מכילים מספר שווה של מולקולות. 

החוק קרוי על שמו של אמדאו אבוגדרו, כימאי איטלקי בן המאה ה-19.

  

חוק זה התאמת והוכח על ידי התורה הקינטית של הגזים והוא כיום אחד מחוקי היסוד של הכימיה הפיזיקלית. חוק אבוגדרו מתקיים לגבי גזים אידיאליים, ואילו לגבי גזים לא אידיאליים תלויה מידת הסטייה מן החוק במידת אי האידיאליות של הגז.

{\displaystyle {\frac {p\_{1}\cdot V\_{1}}{T\_{1}\cdot n\_{1}}}={\frac {p\_{2}\cdot V\_{2}}{T\_{2}\cdot n\_{2}}}=const}
כאשר:

* p הוא הלחץ של הגז
* T היא הטמפרטורה של הגז

מספר המולקולות/אטומים הנמצאות במול (יחידה למדידת כמות חומר) חומר נתון מכונה **מספר אבוגדרו**. מספר אבוגדרו מסומן ב־\ N\_{{A}}.

ראו גם
------

* גז אידיאלי
* חוק בויל-מריוט
* חוק גיי-לוסאק
* חוק שארל

קישורים חיצוניים
----------------

ויקישיתוף מדיה וקבצים בנושא **חוק אבוגדרו** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282447605171
* BnF: cb11969359r (data)
* GND: 4416509-2
* LCCN: sh85010554
* SUDOC: 027709043

 |
קבוע רמנוג'אן-סולדר כפי שהוא מצוג כשורש של פונקציית האינטגרל הלוגריתמי.
**קבוע רמנוג'אן-סולדר** במתמטיקה, הוא קבוע מתמטי שמוגדר להיות השורש היחיד של פונקציית האינטגרל הלוגריתמי. היא נקראת על שם סריניוואסה רמנוג'אן ויוהאן פון זולדנר (Johann Georg von Soldner). הערך המקורב של הקבוע הוא:

*μ* ≈ 1.451369234883381050283968485892027449493…
בעקבות ההגדרה של פונקציית האינטגרל הלוגריתמי, שהיא:

{\displaystyle \mathrm {li} (x)=\int \_{0}^{x}{\frac {dt}{\ln t}},}
קבוע רמנוג'אן-סולדר היא נקודת האיפוס של הפונקציה, ומכאן:

{\displaystyle \mathrm {li} (x)\;=\;\mathrm {li} (x)-\mathrm {li} (\mu )}
{\displaystyle \mathrm {li} (x)=\int \_{0}^{x}{\frac {dt}{\ln t}}-\int \_{0}^{\mu }{\frac {dt}{\ln t}}}
ומכאן:

{\displaystyle \mathrm {li} (x)=\int \_{\mu }^{x}{\frac {dt}{\ln t}},}
ובכך מקלים על חישוב הפונקציה בשביל ערכים טבעיים. בנוסף לכך, הקבוע הוא פתרון היחיד למשוואה:

{\displaystyle \mathrm {li} (x)\;=\;\mathrm {Ei} (\ln {x})}
כאשר:

ln(*μ*) ≈ 0.372507410781366634461991866…

קישורים חיצוניים
----------------

* קבוע רמנוג'אן-סולדר, באתר MathWorld (באנגלית)
**צ'יודי** (באוקראינית: **Чудей**, ברומנית: **Ciudei**) הוא כפר הנמצא במחוז צ'רנוביץ שבאוקראינה.

היסטוריה
--------

ב-1900 נמנו בכפר 2,594 תושבים.

### יהודים

תחת שלטון האימפריה האוסטרו-הונגרית התגוררו 520 יהודים בצ'יודי, ופעלו בה ארגון ביקור חולים ותלמוד תורה. ב-1940 נסוגה ממלכת רומניה מצפון בוקובינה בראשית מלחמת העולם השנייה כדי לפנותו לטובת ברית המועצות. במהלך הנסיגה נתקל הכוח הצבאי הרומני הנסוג בפיקודו של ואלריו קארפ ביהודים שיצאו מהכפר לקבל את בואו של הצבא האדום מוקדם מדי, וברשותם הדגל האדום. קארפ הורה לחייליו להתעלל ביהודים ולרוצחם. ביולי 1941, עם פרוץ מבצע ברברוסה, חוליית חיילים של צבא רומניה ערכה טבח באוכלוסייה היהודית. ליחידות נלוו במעשי הטבח איכרים מקומיים. בטבח נספו כ-450 יהודים.

לקריאה נוספת
------------

* ז'אן אנצ'ל, **תולדות השואה - רומניה**, ירושלים: יד ושם, 2002

קישורים חיצוניים
----------------

ויקישיתוף מדיה וקבצים בנושא **צ'יודי** בוויקישיתוף

הערות שוליים
------------

1. ↑  Gemeindelexikon Der Im Reichsrate Vertretenen Königreiche und Länder: Bukowina, Wein, 1907, z. 68 (בגרמנית)
2. ↑  Mezhirech'ye (Chudey, Ukraine), באתר "JewishGen" (באנגלית)
3. ↑  אנצ'ל, עמ' 187
4. ↑  דב שי (עורך), **שואת יהודי צפון בוקובינה: מצעד המוות לטרנסניסטריה**, תל אביב: הארגון העולמי של יהודי בוקובינה, 2006, עמ' 399
5. ↑  אנצ'ל, עמ' 1118
6. ↑  אנצ'ל, עמ' 550
רבי **חיים מקרסנה** (נפטר י"א באב תקנ"ג, 1793), תלמידו של הבעל שם טוב (בעש"ט) והראשון בשושלת אדמו"רי חסידות קרסנה.

פרטים מועטים ידועים על חייו, אך ידוע כי רבי חיים נמנה עם חסידיו הראשונים של הבעש"ט. עדת חסידיו נוסדה במחצית השנייה של המאה השמונה עשרה. לאחר מות הבעש"ט נמנה בין מקורביו של יורשו, המגיד ממזריטש.

על פי ספרים לתולדות החסידות, רבי חיים היה בין מקורביו הבולטים של הבעל שם טוב. חשיבותו בקרב הרבנים החסידיים ניכרת במספר מקורות:

* בספר "כתם פז" של תלמידו, רבי צבי הירש מסמאריטשט, רבי צבי מונה את רבי חיים בין הרבנים מהם הושפע בעת לימודיו. שמו מופיע לאחר נכדו של הבעש"ט, רבי משה חיים אפרים מסאדילקוב.
* בספר "אמרי צדיקים" (של רבי צבי חסיד מיאמפולה) שמו מופיע ברשימת הרבנים לפני שמו של רבי לוי יצחק מברדיצ'ב.
* תכתובתו עם רבי מאיר מרגליות מאוסטרהא מראה כי מרגליות ביקש את אישורו בטרם הדפיס את ספריו.

מאמציו לעלות לארץ ישראל נמשכו שנים ארוכות, אך לא מומשו. ישנה עדות לכך בשנת תקמ"א מחילופי מכתביו עם רבי מנחם מנדל מויטבסק. מאוחר יותר נקשר שמו באגדות המסבירות את אי מימוש עלייתו, באחת מהן נאמר שרבי חיים היה ניצול יחיד מספינה שטבעה בדרכה לארץ.

על פי המסורת נפטר בי"א באב תקנ"ג ונקבר במוהילב. לבקשתו לא נרשמו על מצבתו פרטים מזהים, משום שלא זכה לממש את עלייתו לארץ ישראל.

את עדת חסידיו הנהיג בעיירה קראסנה. לאחר פטירתו ירש את מקומו בנו רבי יוסף משה. בן אחר, רבי ישראל יהודה לייב, היה חתנו של רבי יעקב שמשון משיפיטובקה. מתלמידיו היה רבי יהודה מאיר משיפיטובקה, בנו של רבי פנחס מקוריץ וחתנו של רבי יעקב שמשון משיפיטובקה.

החסידות נותרה בעיירה קרסנה עד המחצית הראשונה של המאה העשרים, בהנהגת האחים הרבנים משה ושלום יוסף רבינוביץ'. לאחר פטירתם הונהגה החסידות על ידי בנו של רבי שלום יוסף, רבי שמואל רבינוביץ', ללא תואר אדמו"ר, עד לפטירתו במחנות הריכוז בסיביר.

קישורים חיצוניים
----------------

* מבחר מאגדות חסידיו
* דוד הלחמי, ****רבי חיים מקראסנה****, בספר "חכמי ישראל", תל אביב תשי"ח, חלק א', עמ' קע"ה, באתר אוצר החכמה (צפייה מוגבלת למנויים)

הערות שוליים
------------